<classify> MSAFARA wa Mkuu wa Mkoa wa Dodoma, Dk Binilith Mahenge ulilazimika kusimama katika eneo la Mtumba jijini hapa juzi, baada ya wakazi wa eneo hilo kutanda barabarani wakidai malipo ya fi dia.Wakiwa na mabango, wakazi hao walitaka walipwe fedha zao za fidia kutokana na serikali kutwaa maeneo na mashamba yao. Baadhi ya mabango yalisomeka Tunanyanyasika sana, Kero kubwa mashamba yetu na miaka mitano hatujalipwa.Dk Mahenge alikuwa katika ziara ya siku mbili ya kusikiliza kero za wananchi, kukagua majengo mapya binafsi na ya serikali yanayojengwa jijini Dodoma. Baada ya kuyaona mabango hayo, Mkuu huyo wa Mkoa alisimamisha msafara wake na kuamua kusikiliza kero za wakazi hao.Niwaambie, siendi popote na nasikiliza kero zenu sasa hivi sitaki baadae, alisema Dk Mahenge huku akishangiliwa. Katika msafara huo, Mkuu huyo wa Mkoa alikuwa ameongozana na Mkuu wa Wilaya ya Dodoma Mjini, Patrobas Katambi na wakuu wa idara za maji, elimu na ardhi.Akizungumza kwa niaba ya wakazi hao, Neema Kalimuna alisema eneo hilo limechukuliwa na serikali lakini wao, hawajalipwa fidia na wamekuwa wakifuatilia kwa muda mrefu bila kupata mafanikio.Mashamba yetu yamepimwa lakini hatujapewa fedha mpaka leo, Mkuu wa Mkoa tunaomba utusaidie, alisema. Akiongezea katika hilo, Mkuu wa Wilaya, Katambi alisema suala hilo liliishafika ofisini kwake na wanaendelea kulishughulikia.Akilitolea majibu hilo, Dk Mahenge alisema ni lazima wananchi hao watalipwa kikubwa wanatakiwa kuwa wavumilivu wakati Serikali ikihakiki madeni hayo. Ndio maana nipo hapa, niwatoe hofu mtalipwa wala msiwe na shaka, hili lipo ofisini kwangu na Mkuu wa Wilaya na Mbunge wenu walilifikisha kwangu, mtasaidiwa, alisema.Katika ziara hiyo alikagua ujenzi wa barabara, madarasa kwa ajili ya maabara katika shule za sekondari za Nzuguni na Mtumba na Kituo cha Afya cha Hombolo pamoja na kuzungumza na wananchi katika Kata za Nzuguni na Hombolo.Akiwa katika ziara katika Kata ya Hombolo, Mkuu huyo wa Mkoa alitatua changamoto ya ukosefu wa maji kwa kuagiza kuchimbwe visima ili kutatua kero hiyo. Akizungumza na wakazi wa Nzuguni, Mkuu huyo wa Mkoa alisema wale wote waliopimiwa maeneo yao serikali itawalipa. Shaka ondoeni, kila mmoja atasimama katika kiwanja chake tutahakiki kwa mara nyingine halafu sasa tutaanza kulipa,kwani kuna wajanja wamkuja na kujiweka kwamba na wao wana viwanja, alisema.  <topic>: kitaifa 